
ADD MEG AZ ALÁBBI ADATOKAT!

A neved: 

Az e-mail címed: 

Az iskolád neve és címe: 

Az évfolyamod: 

A felkészítő tanárod neve:


IRODALOM
2. FORDULÓ

BEKÜLDÉSI HATÁRIDŐ: 2026. DECEMBER 10.


A feladatlapot ezúttal is elektronikusan (számítógépen) töltsd ki! (A kézírással kitöltött feladatlapokat nem értékeljük.) 
A kitöltött feladatlapot és az esetlegesen felmerülő kérdéseket az irodalomtverseny@btk.ppke.hu e-mail címre várjuk. Beküldéskor, kérjük, nevezd át a dokumentumot a saját nevedre a következő módon: sajátnév.irodalom2.doc vagy sajátnév.irodalom2.pdf.



Jó olvasást és örömteli alkotómunkát kívánunk!

Az irodalomverseny szervezői

1. FELADAT (max. 25 pont)
SAJÁT VERSFILM KÉSZÍTÉSE

Mivel Az év versei – 2024 című antológiát[footnoteRef:1] népszerűsítő insta-kampányod remekül sikerült, te lettél „a hónap gyakornoka”. Gratulálunk! A sikeren felbuzdulva a Szerkesztőség most egy újabb feladatot bíz rád. Válassz ki egy verset az antológiából, és készíts hozzá egy saját versfilmet!  [1:  Az év versei 2024 című antológiát a Magyar Napló Kiadó bocsátotta a Pázmány Bölcs-Ész Tanulmányi Verseny Irodalom szekciójának rendelkezésére, amit ezúton is köszönünk. Egyúttal felhívjuk a verseny résztvevőinek figyelmét, hogy az antológia online megosztása vagy bárminemű sokszorosítása sérti a Kiadó érdekeit, ezért szigorúan tilos.] 


A versfilm tartalmi és formai kötöttségei:

(1) Tartalmi szempontból a versfilm lehet adaptáció jellegű (az ilyen kisfilm követi a vers „cselekményét”, „történéseit”), de szabadabban (asszociatív módon) is felfoghatod a feladatot, például kiválaszthatsz a versből egy vagy akár több motívumot, amelyekre a filmedet építed, vagy megpróbálhatod a film nyelvén megragadni a vers hangulatát.
(2) Műfaji megkötés: a versfilm elkészítésekor kerüld a bábfilm, a rajzfilm vagy az animációs film műfaját.
(3) A versfilmben alkalmazhatsz vágásokat, de egyetlen hosszú beállítás is lehet maga a film.
(4) A versfilm lehet élőszereplős vagy szereplő nélküli is. 
(5) A versfilmben valamilyen formában (pl. alámondásként vagy szereplő(k) szájából) el kell, hogy hangozzék a választott vers vagy annak egy részlete (pl. egy-két sora, versszaka). A versmondás/szavalat puszta filmre rögzítése nem számít versfilmnek.
(6) A versfilmben alkalmazhatsz aláfestő zenét is.
(7) Bármilyen technikával forgathatod (videókamera, telefon, tablet stb.), a képminőség nem értékelési szempont.
(8) A versfilmed hossza 30–120 másodperc között legyen.



Az év versei – 2024 című antológiából kiválasztott vers szerzője és címe:

……………………………………………………………………………………………………………..


Az elkészült versfilmet töltsd fel valamilyen internetes tárhelyre (pl. Google Drive) vagy videómegosztó oldalra, állítsd be a „link birtokában bárki” hozzáférést, majd másold ide a linkjét:

……………………………………………………………………………………………………………..






2. FELADAT (max. 25 pont)
EGY KORTÁRS DRÁMA ZÁRÓ JELENETÉNEK MEGÍRÁSA

A sikeres plakátkészítés után újabb színházi megbízást kapsz. Dragomán György Hangár című novellájából[footnoteRef:2] (amely egy 2017-es, prózai Antigoné-parafrázis) színdarab készül, és téged kérnek fel, hogy írj hozzá egy új záró jelenetet. [2:  https://wmn.hu/kult/47844-dragoman-gyorgy-a-hangar---antigone-2017-novella] 


Olvasd el a Hangárt, és írd meg a történet dramatizált záró jelenetét (kb. 400–600 szó terjedelemben) arról, hogy mi történik, miután Antigoné kulcscsomóval a kezében a hangárhoz ér. Szabadon eldöntheted, hogy monológot vagy dialógust, esetleg a kettő keverékéből álló jelenetet írsz. Mivel a dialógushoz minimum két szereplő kell, ha ezt választod, léptesd be a jelenetbe a novella valamelyik mellékszereplőjét/-szereplőit is, vagy találj ki egy vagy több új szereplőt, és vele/velük találkoztasd össze Antigonét. A jelenet szövegében 3–4 szerzői instrukció[footnoteRef:3] is szerepeljen. [3:  A drámaszövegben zárójelben, dőlt betűvel vagy külön bekezdésben szereplő megjegyzések, amelyek pl. a helyszínnel, a színészek mozgásával, hanghordozásával, mimikájával, a díszlettel és/vagy a fény- és hanghatásokkal kapcsolatos útmutatást tartalmaznak.] 


A záró jelenetet ide, a feladat alá gépeld be. (Nem baj, ha a 3. feladat szövege elcsúszik emiatt.)













3. FELADAT (max. 20 pont)
HANGREKLÁM EGY KORTÁRS NOVELLÁHOZ

Készíts egy rövid (60–90 másodperc közötti) hangreklámot[footnoteRef:4] (hangzó szövegajánlót) az alábbi disztópikus novellák egyikéhez: [4:  A hangreklám (audio ad) olyan digitális vagy analóg formátumú reklám, amely kizárólag hangalapú üzenetek segítségével jut el a hallgatókhoz olyan csatornákon, mint a zenestreaming szolgáltatások, podcastok, online és hagyományos rádiók.] 


Moskát Anita: Rügyeid (Utópia 501[footnoteRef:5], PIM 2018, 91–94.) [5:  https://pim.hu/sites/default/files/page/attachments/utopia_501_online_pages.final_.pdf] 

vagy
Mécs Anna: A kislányunk arca (PRAE 2020/4. – Spekulatív fikció[footnoteRef:6], 4–6.) [6:  https://www.prae.hu/journal/131-spekulativ-fikcio/] 


A hangreklámod ajánló, kedvcsináló jellegű legyen. Kerüld a túlzott tartalomismertetést (spoilert), de emelj ki olyan elemeket a novellából, amelyek szerinted felkelthetik a kortársaid érdeklődését. Beszélhetsz például a novella alaphelyzetéről, karaktereiről, a szöveg hangulatáról, a szerző stílusáról (ha olvastál mást is tőle, az segíthet), vagy arról, hogyan kapcsolódik a novellában kibontakozó disztópikus jövőkép aktuális társadalmi kérdésekhez. Ezek csak segítő szempontok, rád bízzuk, hogyan csinálsz kedvet az olvasáshoz.

Formailag audio tartalmat várunk, képet vagy videót nem kell készítened. A beszédhangon kívül zene és/vagy környezeti hangok is szerepelhetnek benne. A hangfelvétel készülhet előre megírt szöveg alapján, de lehet spontán felvétel is. A 90 másodperces időkeretet ne lépd túl. A technikai minőség nem értékelési szempont, de fontos, hogy jól hallható/érthető hangfájl készüljön (erre a mobiltelefonos rögzítés is alkalmas). Ha mesterséges (AI) szövegfelolvasót használtál, azt jelezd a hangfájl linkje alatt.

Az elkészült hangfájlt mp3 formátumban töltsd fel valamilyen internetes tárhelyre (pl. Google Drive) vagy videómegosztó oldalra, állítsd be a „link birtokában bárki” hozzáférést, majd másold ide a linkjét:

…………………………………………………………………………………………………













Mindennel elkészültél? 
Remek! 

A kitöltött feladatlapot nevezd át a saját nevedre 
(sajátnév.irodalom2.doc vagy sajátnév.irodalom2.pdf), 

és 2026. december 10-ig küldd el ide:
irodalomtverseny@btk.ppke.hu

